《花犯 又一体 咏鄢陵腊梅花并寄梁曰缉侍御》
清代·陈维崧

一枝枝，未曾经谢，黄时早如子。霜帘捲处。较金缕衣痕，多些香味。

面面圣檀风外缀。萼蹙微笼紫。似昨夜、侯门烛灭，铜盘堆蜡泪。

传闻鄢陵战场多，问花何偏傍，荒城废垒。拈花嗅，形容遍，几番不似。

多分安陵年少客，半醉后、金丸抛叶里。想天上、故人乡梦，惺惺长记此。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。